lv de lt lv fr lv ru nb az lv en en id lv fr nl ca en lv eo pt lv hbs_lat pl it lv es lv it lv lv lv lv es lv lv lv lv lv lv lv lv lv lv lv lv lv lv lv lv lv lv lv lv lv lv lv fa ms lv pt lv lv de sk en sk hbs_lat lv lv sk hbs_lat uk en en lv id lv lv
Neaizmirsti padzerties jeb kāpēc ūdens ir tik svarīgs - Interesanti - Receptes.lv — Garša ar vērtību!
2022. gada 12. augusts 09:00
Vasara mūs nav pametusi, un siltās dienas, pat tveicīgās, turpinās. Par ļaunu nenāk lieku reizi padzerties un atkārtot, kāpēc ūdens organismam ir tik būtisks!
Neaizmirsti padzerties – tas ir pavisam vienkāršs padoms, lai parūpētos par savu veselību tagad, karstajās vasaras dienās, un arī ikdienā jebkuros laika apstākļos.
Lai arī ūdens nesatur barības vielas, tas ir nepieciešams ikvienas ķermeņa funkcijas veikšanai.
Ūdens ir svarīgs, lai mūsu organisms attīrītos no nevajadzīgām vielām un lai uzturētu normālu ķermeņa temperatūru.
Ūdens ir nepieciešams locītavu elastīgumam, jo ir locītavu mitrinošo šķidrumu pamatā.
Ūdens mitrina ķermeņa ādu un gļotādas.
Vairākiem svarīgiem orgāniem, galvenokārt galvas smadzenēm un muguras smadzenēm, ūdens ir kā amortizators, sargājot no trieciena spēka.
Neliela dehidratācija jeb atūdeņošanās var izraisīt vieglas galvassāpes, reiboni, nogurumu, koncentrēšanās spēju samazināšanos.
Lielāks ūdens zudums mēdz radīt koordinācijas traucējumus, kognitīvo spēju traucējumus un pat halucinācijas.
Par hidratācijas indikatoru var kalpot urīna krāsa – slinkam ūdens patērētājam visticamāk urīns būs tumšs, koncentrēts. Jāņem vērā, ka urīna krāsu var ietekmēt arī citi faktori, piemēram, uzturs, medikamenti vai slimības.
Dehidratācijas gadījumā var lietot arī aptiekā pieejamos uztura bagātinātājus – putojošās tabletes, kas satur dažādus organismam nepieciešamus mikroelementus.
Cik tad daudz ūdens būtu nepieciešams uzņemt?
Precīzas atbildes nav, jo katram organismam nepieciešamais ūdens daudzums ir atkarīgs no dažādiem faktoriem. Formula varētu būt šāda: 30–35 mililitri uz vienu kilogramu cilvēka ķermeņa svara. Veselības ministrijas uztura ieteikumos minēti 2 līdz 2,5 litri ūdens dienā, kas uzņemti gan ēdot, gan dzerot.
Patērētā šķidruma daudzums noteikti ir jāpalielina karstumā, arī sportojot, veicot fiziski smagu darbu un slimības gadījumā, piemēram, ja ir caureja, vemšana, stipra svīšana. Šādās reizēs labāk noderēs ūdens ar augstāku mineralizācijas pakāpi.
Ir arī citas veselības problēmas, kad nepieciešams lielāks ūdens patēriņš, piemēram, urīnpūšļa infekcija, urīnceļu akmeņi.
Augstāks risks atūdeņoties ir grūtniecēm un sievietēm zīdīšanas periodā, tādēļ viņām vajadzētu palielināt dienā izdzertā ūdens daudzumu.
Pēc kā orientēties, uzņemot ūdeni?
Dzeriet ūdeni, līdzko jūtat slāpes vai izsalkumu.
Maltītes laikā arī vēlams padzerties, taču ne noskalot kumosu. Jāēd lēni, katru kumosu kārtīgi sakošļājot, norijot un tikai uzdzerot šķidrumu.
Noteikti padzerieties pirms, pēc un fizisko aktivitāšu laikā.
Dzeriet vairāk ūdens, ja urīns ir tumšs.
Dehidratācijas pazīmju gadījumā konsultējieties ar savu ārstu vai farmaceitu.
Satekles iela 2b, Rīga, LV-1050, Latvija
Komanda un Kontakti Noteikumi Reklāma Par mums Vēstkopa